钦定古今图书集成/方舆汇编/职方典/第1110卷 > 《重修镇东卫记》明·叶向高
## 钦定古今图书集成/方舆汇编/职方典/第1110卷 > 《重修镇东卫记》明·叶向高

国初，沿海置戍，与塞上絜重。吾闽自列郡外，为卫者
四，而镇东为之绾毂，最称要害。自倭难兴，吾邑最受
其毒，而镇东以孤城，倭环而攻之者累月，卒不能破。
其后大帅开府于闽，以春秋防汛来莅。镇东即卫署
为行营，“大纛高牙，俨然节镇，重可知已。署创二百馀
年，仅于弘治间指挥丘宣一葺治之。迩来倾圮日甚”，

署宇，慨然有鼎新之意。而属视卫掾者，为指挥吴君
应珍，素有干力，勇于任事，乃具议上之施公。施公为
请于当道，下其议于邑令汪侯。会计经费，为金以两
计者七百五十馀。施公复缩其六十，取诸秋屯二粮
及吴君所征积逋，而以屯丁助役。议上，咸报可，属吴
君纲纪其事。吴君自矢：“兹役也，藉幕府之宠灵，修百
年之旷典，敢不勉旃！”于是诹日鸠工，百凡俱毖。始撤
旧署，则榱题栋桷，朽蠹几尽。度其物力，与前所条上
不啻倍之。或谓宜量力从事，吴君曰：“一劳永逸，胡可
苟也？”乃躬之洪江，贸巨木浮海而至。计直省十之三，
为堂若干楹，高二十二尺，深倍之，广加深五之一。昂
其前楹及左右库房，咸与堂称。辟寝堂之后垣十馀
尺，爽垲轩豁。辕门为三，以便军吏趋走。箕张其翼垣，
横广其塞垣，以壮瞻视。其他厅庑、栅亭、平墄、庖湢之
属，无不具饬。丹雘辉煌，赫然改观。既竣事，吴君请余
为之记，曰：以毋忘督府之功，与诸大夫之赐耳。应珍
何敢自多。余读《易》至《蛊》，曰：“元亨，利涉大川。”岂非以蛊
坏之时，能奋然振作，方可以亨通，可以济险耶？《诗》抑
戒之萹？防患深至。乃其大指，不过曰：“夙兴夜寐，洒扫
庭内，修车马戎兵，用戒戎作”而已。盖古人用心精密，
虽庭除之近，洒扫必矜，且当平居无事，而兢兢为饬
武御戎计，何其慎也！兹卫介山海之交，为吾邑门户
险孰如之？蛊坏而不更，何以利涉？堂皇之不治，洒扫
谓何，而安能为戎作之戒乎？兹役之兴，不逾时，不滥
费，不劳民，慎始虑终，事半功倍。蛊之先甲、后甲，抑之
谨侯度、戒不虞者，是物也。昔在嘉靖，定远戚公实剪
灭岛夷，以建节于兹。军府规模，皆公所创定，而又以
其馀力，披荆榛，搜洞壑，为登临宴游之地。其流风馀
韵，更数十年尚在人口。今施公猷略文雅，足嗣前徽。
而卫署又藉公力，轮奂一新。此之为法，当并垂不朽。
乃当道主其议，汪侯赞其成，吴君任其劳，功皆可纪。
余故受而次之，以告来者。